CELEX: 62021CN0366
Language: mt
Date: 2021-06-09 00:00:00
Title: Kawża C-366/21 P: Appell ippreżentat fid-9 ta’ Ġunju 2021 minn Maxime Picard mis-sentenza mogħtija mill-Qorti Ġenerali (l-Ewwel Awla Estiża) fl-24 ta’ Marzu 2021 fil-Kawża T-769/16, Picard vs Il-Kummissjoni

6.9.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 357/9
            
         
      Appell ippreżentat fid-9 ta’ Ġunju 2021 minn Maxime Picard mis-sentenza mogħtija mill-Qorti Ġenerali (l-Ewwel Awla Estiża) fl-24 ta’ Marzu 2021 fil-Kawża T-769/16, Picard vs Il-Kummissjoni
      (Kawża C-366/21 P)
      (2021/C 357/12)
      Lingwa tal-kawża: il-Franċiż
      
         Partijiet
      
      
         Appellant: Maxime Picard (rappreżentant: S. Orlandi, avocat)
      
         Parti oħra fil-proċedura: Il-Kummissjoni Ewropea
      
         Talbiet
      
      L-appellant jitlob li l-Qorti tal-Ġustizzja jogħġobha:
      
                  —
               
               
                  tannulla s-sentenza tal-Qorti Ġenerali tal-Unjoni Ewropea tal-24 ta’ Marzu 2021, Picard vs Il-Kummissjoni (T-769/16, EU:T:2021:153);
               
            
                  —
               
               
                  tannulla d-deċiżjoni li tiffissa minn qabel ċerti elementi tad-drittijiet għall-pensjoni tal-appellant jew in-nuqqas li tiġi adottata tali deċiżjoni imposta mir-Regolamenti tal-Persunal b’riżultat tal-messaġġ mibgħut lilu fl-4 ta’ Jannar 2016 mill-amministratur tat-taqsima “Pensjonijiet” li jinformah, bi tweġiba għat-talba tiegħu tal-istess jum, li l-kalkolu tad-drittijiet għall-pensjoni tiegħu kien inbidel b’riżultat tal-ingaġġ tiegħu mill-ġdid fil-GF II b’effett mill-1 ta’ Ġunju 2014, li l-età pensjonabbli tiegħu kienet saret 66 sena u li r-rata annwali ta’ kisba ta’ drittijiet għall-pensjoni tiegħu kienet saret 1,8 % mill-1 ta’ Ġunju 2014;
               
            
                  —
               
               
                  tannulla, sa fejn ikun neċessarju, id-deċiżjoni tal-25 ta’ Lulju 2016 tad-Direttur tad-Direttorat E tad-DĠ “Riżorsi Umani” tal-Kummissjoni, sa fejn hija tiċħad bħala inammissibbli minħabba nuqqas ta’ att li jikkawża preġudizzju u sussidjarjament bħala infondat l-ilment tal-appellant tal-1 ta’ April 2016 kontra d-deċiżjoni jew l-assenza ta’ deċiżjoni li tirriżulta mit-tweġiba tal-4 ta’ Jannar 2016;
               
            
                  —
               
               
                  tikkundanna lill-Kummissjoni għall-ispejjeż taż-żewġ istanzi.
               
            
         Aggravji u argumenti prinċipali
      
      Insostenn tal-appell tiegħu, l-appellant isostni li s-sentenza kkontestata hija vvizzjata bi żball ta’ liġi sa fejn il-Qorti Ġenerali llimitat il-portata tal-miżuri tranżitorji msemmija fl-Artikoli 21, 22, bl-eċċezzjoni tal-paragrafu 4 tiegħu, 23, 24a u 31(6) u (7) tal-Anness XIII għar-Regolamenti tal-Persunal li għandhom japplikaw “b’analoġija għal ħaddiema impjegati [għall-membri tal-persunal l-oħra fil-kariga] fil-31 ta’ Diċembru 2013” skont l-Artikolu 1(1) tal-Anness tal-Kondizzjonijiet tal-impjieg applikabbli għall-aġenti l-oħra tal-Unjoni (iktar ’il quddiem il-“Kondizzjonijiet tal-impjieg”).
      Fil-fatt, il-Qorti Ġenerali ddeċidiet b’mod żbaljat li l-konklużjoni ta’ kuntratt ġdid bħala membru tal-persunal bil-kuntratt, wara d-dħul fis-seħħ tar-riforma tar-Regolamenti tal-Persunal tal-2014, sabiex jaċċedi għal grupp ta’ funzjonijiet ogħla, kienet assimilata għal applikazzjoni b’analoġija ta’ regoli tranżitorji, fil-każ ta’ membri tal-persunal bil-kuntratt, mat-“tmiem definittiv mis-servizz” ta’ uffiċjal li jtemm l-applikazzjoni tal-imsemmija dispożizzjonijiet tranżitorji.
      Meta għamlet dan, il-Qorti Ġenerali b’mod partikolari injorat l-għanijiet li għandhom jintlaħqu mil-leġiżlatur, il-karatteristiċi tal-iskema tal-pensjoni għall-uffiċjali u għall-aġenti l-oħra tal-Unjoni, it-terminoloġija użata fl-Artikolu 1(1) tal-anness tal-Kondizzjonijiet tal-impjieg billi assimilat f’dan il-kuntest, b’mod żbaljat, il-konklużjoni ta’ kuntratt ġdid immedjatament wara wieħed preċedenti, ma’ “tmiem mis-servizz” jew “tmiem tal-impjieg” minkejja l-kontinwità kemm tal-affiljazzjoni mal-istess skema tal-pensjoni kif ukoll tas-servizz imwettaq fl-istess istituzzjoni bħala membru tal-persunal bil-kuntratt.